Az Egy régi udvarház utolsó gazdája Gyulai Pál kisregénye, melynek első része először a "Magyar Posta" című lap mutatványszámában jelent meg 1857-ben, majd 1867-ben, többszöri átdolgozás után napvilágot látott a teljes szöveg a "Vázlatok és képek" című elbeszéléskötetben, Pfeifer Ferdinánd kiadásában. Országra szóló sikert aratott. A "Beszterce ostroma" őseként szokás emlegetni, ez mutatta be először a szabadságharc utáni nemesség haláltusáját. Főszereplője Radnóthy Elek, aki az 1848 előtti liberalizmusnak a képviselője. Világos után belecsöppen az önkényuralmi rendszerbe, amelyben nem tud élni. A mű legfőbb érdeme a főhős mély jellemábrázolása.